**«Рух»** — беларускі футбольны клуб з Брэста, заснаваны ў 2016 годзе, належаў бізнесмену Аляксандру Зайцаву  (руск.) (бел.. У 2020—2021 гадах выступаў у Вышэйшай лізе чэмпіянату Беларусі.

Гісторыя
--------

Створаны ў 2016 годзе на базе клуба заўзятараў брэсцкага «Дынама». Першапачаткова аматарскі клуб у 2017 годзе заявіўся ў чэмпіянат Брэсцкай вобласці, у гэты час у каманду сталі прыцягвацца ў асноўным выхаванцы і былыя дублёры брэсцкага «Дынама». У лістападзе 2017 года стала вядома, што «Рух» стаў фарм-клубам «Дынама» і на наступны сезон заявіцца ў Другую лігу чэмпіянату Беларусі, а галоўным трэнерам стане вядомы беларускі футбаліст і трэнер Андрэй Зыгмантовіч.

У сезоне 2018 склад каманды ў асноўным склалі былыя дублёры «Дынама», якія паспелі згуляць у рознх лігах беларускага чэмпіянату. Ад самага пачатку каманда ўпэўнена ішла ўверсе табліцы, доўгі час змагалася за першы радок з «Крумкачамі», і толькі па выніках апошняга тура «Рух» забяспечыў перамогу ў лізе.

У сезоне 2019 «Рух» перастаў быць фарм-клубам «Дынама» і стаў самастойнай камандай, што давала яму права ў выпадку поспехаў прэтэндаваць на выхад у Вышэйшую лігу. Тым не меней, уладальнік «Дынама» Аляксандр Зайцаў працягваў падтрымліваць «Рух». Каманда добра ўкамлектавалася, запрасіўшы ігракоў з вопытам выступленняў на высокім узроўні, і лічылася ў пачатку сезона адным з фаварытаў у барацьбе за высокія месцы. Аднак, выступленне атрымалася нестабільным — буйныя перамогі чаргаваліся з нічыімі, і «Рух» хутка выпаў з барацьбы за лідарства ў табліцы, хоць і знаходзіўся ў першай палове. Другую палову сезона «Рух» правёў больш упэўнена, і ў выніку доўгага суперніцтва з гомельскім «Лакаматывам» заняў трэці радок, які даў права на стыкавыя матчы за месца ў Вышэйшай лізе. Атрымаўшы ў стыкавых матчах перамогу над магілёўскім «Дняпром» (2:1, 1:2, па пенальці 5:4), «Рух» выйшаў у элітны дывізіён.

У Вышэйшай лізе «Рух» зрабіў стаўку на маладых ігракоў, якіх падтрымлівалі некалькі вопытных выканаўцаў. Галоўным трэнерам стаў Аляксандр Сяднёў, з якім каманда гуляла ў атакуючы футбол, у выніку ў сезоне 2020 падзяліла трэцяе месца ў Вышэйшай лізе па колькасці забітых мячоў. «Рух» адразу здолеў замацавацца ў элітным дывізіёне, амаль увесь час трымаўся ў сярэдзіне табліцы і скончыў сезон на 8 месцы.

У пачатку 2021 года Аляксандр Зайцаў пакінуў брэсцкае «Дынама» і сканцэнтраваўся на «Руху», куды перайшла большасць дынамаўскіх ігракоў. Клуб ставіў высокія мэты, і нягледзячы на дрэнны старт хутка стаў прэтэндаваць на прызавыя месцы, аднак барацьба з мінскім «Дынама» і «Гомелем» скончылася не на карысць брэсцкай каманды, якая фінішавала пятай.

У пачатку 2022 года клуб зрабіў курс на амаладжэнне. Каманду пакінулі амаль усе асноўныя выканаўцы, замест іх свой шанец атрымалі маладыя ігракі, якія вярнуліся з арэнд у іншых клубах. «Рух» рыхтаваўся да Вышэйшай лігі, але 28 лютага ў сувязі з увядзеннем заходнімі краінамі санкцый супраць Расіі і пагаршэннем фінансавай сітуацыі адмовіўся ад удзелу ў Вышэйшай лізе і перайшоў у Другую лігу, дзе планаваў выступаць маладымі выхаванцамі. 6 красавіка 2022 года стала вядома, што «Рух» не згуляе і ў Другой лізе.

З 30 траўня 2022 года ТАА ФК "Рух" знаходзіцца ў працэсе ліквідацыі па рашэнні ўласніка.

### Эмблемы

* Гісторыя эмблем «Руха»
* Эмблема «Руха» ў 2019—2019 гадахЭмблема «Руха» ў 2019—2019 гадах
* Эмблема «Руха» з 2020 годаЭмблема «Руха» з 2020 года

Статыстыка выступленняў
-----------------------

### Чэмпіянат і Кубак Беларусі

| Сезон | Ліга | М | Г | В | Н | П | Галы | Ачкі | Кубак | Заўвагі |
| --- | --- | --- | --- | --- | --- | --- | --- | --- | --- | --- |
| 2017 | Чэмпіянат Брэсцкай вобласці (Д4), Заходняя зона | **2** | 14 | 10 | 1 | 3 | 53–22 | **31** |  | Выхад у фінальны этап |
| Фінальны этап | **2** | 2 | 9 | 2 | 3 | 39–21 | **29** |  |
| 2018 | Другая (Д3) | **1** | 28 | 23 | 4 | 1 | 87–16 | **73** |  |  Выхад у Першую лігу |
| 2019 | Першая (Д2) | **3** | 28 | 15 | 11 | 2 | 65–26 | **56** | 1/16 фіналу |  |
| Пераходныя матчы1 |  | 2 | 1 | 0 | 1 | 3–3 |  |  Выхад у Вышэйшую лігу |
| 2020 | Вышэйшая (Д1) | **8** | 30 | 11 | 11 | 8 | 57–38 | **44** | 1/8 фіналу |  |
| 2021 | Вышэйшая (Д1) | **5** | 30 | 16 | 10 | 4 | 52–28 | **58** | 1/8 фіналу | Зняцце са спаборніцтваў |
|

* 1 Пераходныя матчы за месца ў Вышэйшай лізе супраць «Дняпра» (Магілёў), 12-й каманды Вышэйшай лігі 2019 (2:1, 1:2, пен. 5:4).

Галоўныя трэнеры
----------------

* Андрэй Чалмадзееў (2016—2017)
* Андрэй Зыгмантовіч (лістапад 2017 — верасень 2019)
* Андрэй Чалмадзееў (в. а. у верасні — снежні 2019)
* Аляксандр Сяднёў (снежань 2019 — снежань 2020)
* Кірыл Альшэўскі (студзень — жнівень 2021)
* Вячаслаў Грыгараў (в. а. у жніўні — снежні 2021; са снежня 2021)

Зноскі
------

1. ↑  Кайко, Сяргей (2021-02-05). "Капскі збіраецца на сход Няўжо без гэтага не ўратаваць БАТЭ". *Новы Час* (5 (713)): 11. ISSN 2218-2144. брэсцкі «Рух» — клуб праўладнага бізнесоўца Аляксандра Зайцава
2. ↑  В 2018 году фарм-клуб брестского «Динамо» «Рух» выступит во второй лиге
3. ↑  "Рух" снялся с высшей лиги
4. ↑  Рух» снялся с розыгрыша второй лиги (BubnOFF Live)
5. ↑  Футбольны "Рух" знаходзіцца ў працэсе ліквідацыі.
6. ↑  football.by
7. ↑  football.by

Спасылкі
--------

* Афіцыйны сайт Архівавана 8 снежня 2019.  (руск.)
* Футбольный клуб Рух стал фарм-клубом Динамо-Брест Архівавана 26 лютага 2018.  (руск.)
* Профіль на сайце *globalsportsarchive.com* (англ.)

|  |  |
| --- | --- |
| ⚙️   Фота, відэа і аўдыё | Instagram |
| Тэматычныя сайты | teams.by · Transfermarkt · worldfootball.net |